Document ID: /roh_data/filtered/fineweb-2-filterrobots_roh.jsonl.gz/39600

L'opera San Murezzan mussa adina operas specialas en lieus specials, numnadamain en hotels da l'Engiadin'Ota. Quest'onn datti l'opera Bianca e Fernando da Vincenz Bellini. Igl è la 16avla producziun da l'opera San Murezzan. Il reschissur ollandais Peter George d'Angelino Tap ha en pli bunamain integrà il public en la dramaturgia: Uschia cumenza l'opera durant che il public è anc en il foyer e spetga da pudair entrar. Era en la sala è il public sparpaglià, ina part sesa amez la tribuna.
Chantadurs svizzers
L'opera Bianca e Fernando da Vincenzo Bellini n'è betg fitg enconuschenta ed ella vala sco opera fitg pretensiusa. L'Opera San Murezzan lavura per gronda part cun solists svizzers sco per exempel il Grischun Flurin Caduff che chanta la rolla da Filippo, il "nausch" dal toc.
Las radund 300 persunas che han visità la premiera han dà in grond applaus als solists ed a l'orchester per la prestaziun a la premiera.